Pandor ontmoet diplomatieke korps in SAMinister van internasionale betrekkinge, Naledi Pandor, ontmoet diplomate in Kaapstad. (Foto: Jonisayi Maromo/ANA) Die minister van internasionale betrekkinge en samewerking (Dirco) het Saterdag ŉ swierige ontbyt vir die talle ambassadeurs en hoë kommissarisse in Suid-Afrika gehou. Dit was Naledi Pandor se eerste ontmoeting met die diplomatieke korps sedert haar aanstelling in dié belangrike pos. “As Dirco moet ons op die ontwikkeling van die Afrika-vasteland fokus, steun vir die bevordering van menseregte werf, die bevordering van beleefde samewerkende verhoudings tussen lande kweek, asook aktiewe deelname aanmoedig om konflik vreedsaam op te los. Daar moet natuurlik ook maatreëls wees sodat lewendige en inklusiewe ekonomiese ontwikkeling gesteun kan word,” het Pandor by die Kaapstadse Internasionale Konvensiesentrum gesê. “Dit is taai doelwitte in ŉ wêreld wat klaarblyklik vasbeslote is om verdeel en gespanne te wees. Ek is seker al die hooggeplaastes wat hier is, deel Dirco se edele voorneme. Terwyl ek weet dat ons nie in alles kan slaag nie, ek is werklik geëerd om nou saam met julle te werk om die doelwitte te probeer bereik.” Die voormalige minister van hoër onderwys het gesê sy maak staat op die diplomatieke korps om nie net Suid-Afrika se doelwitte te help bevorder nie, maar ook dié van die Suider-Afrikaanse Ontwikkelingsgemeenskap (SAOG) en die hele Afrika-vasteland. “Ons geniet vandag immers vryheid danksy die steun wat baie van julle aan ons toegesê het in die vryheidstryd. Die samewerking wat ons toe verseker het en die vasbeslotenheid om apartheid te verslaan, is nou selfs meer noodsaaklik. Ons het dit nodig om die voortuitgang vir Afrika te verseker, vir die onderrig en opleiding van ons jeug, vir die versekering van gelykheid vir vroue, die skep van volhoubare, inklusiewe demokrasieë en om diversiteit en inklusiwiteit wêreldwyd te respekteer,” het Pandor gesê. Die minister het gesê pres. Cyril Ramaphosa het die regering se sleutelprioriteite in sy staatsrede uiteengesit en dat dit haar taak is om te verseker die departement dra daartoe by. Naas die VSA het Suid-Afrika die grootste diplomatieke verteenwoordiging. Honderde diplomate het vanoggend se geselligheid bygewoon.